title: Εκτελεστικός κανονισμός (ΕΕ) 2018/1872 της Επιτροπής, της 23ης Νοεμβρίου 2018, για τη θέσπιση παρέκκλισης από τους κανονισμούς (ΕΚ) αριθ. 2305/2003, (ΕΚ) αριθ. 969/2006 και (ΕΚ) αριθ. 1067/2008, από τους εκτελεστικούς κανονισμούς (ΕΕ) 2015/2081 και (ΕΕ) 2017/2200, από τον κανονισμό (ΕΚ) αριθ. 1964/2006, από τον εκτελεστικό κανονισμό (ΕΕ) αριθ. 480/2012 και από τον κανονισμό (ΕΚ) αριθ. 1918/2006, όσον αφορά τις ημερομηνίες υποβολής αιτήσεων και έκδοσης πιστοποιητικών εισαγωγής, για το 2019, στο πλαίσιο των δασμολογικών ποσοστώσεων για τα σιτηρά, το ρύζι και το ελαιόλαδο, καθώς και για τη θέσπιση παρέκκλισης από τον εκτελεστικό κανονισμό (ΕΕ) 2016/2080 όσον αφορά την προθεσμία εξέτασης των προσφορών για την πώληση με διαγωνισμό αποκορυφωμένου γάλακτος σε σκόνη στο πλαίσιο δημόσιας παρέμβασης για το 2019

text:
                  30.11.2018

                  EL

                  Επίσημη Εφημερίδα της Ευρωπαϊκής Ένωσης

                  L 306/9

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2018/1872 ΤΗΣ ΕΠΙΤΡΟΠΗΣ
         της 23ης Νοεμβρίου 2018
         για τη θέσπιση παρέκκλισης από τους κανονισμούς (ΕΚ) αριθ. 2305/2003, (ΕΚ) αριθ. 969/2006 και (ΕΚ) αριθ. 1067/2008, από τους εκτελεστικούς κανονισμούς (ΕΕ) 2015/2081 και (ΕΕ) 2017/2200, από τον κανονισμό (ΕΚ) αριθ. 1964/2006, από τον εκτελεστικό κανονισμό (ΕΕ) αριθ. 480/2012 και από τον κανονισμό (ΕΚ) αριθ. 1918/2006, όσον αφορά τις ημερομηνίες υποβολής αιτήσεων και έκδοσης πιστοποιητικών εισαγωγής, για το 2019, στο πλαίσιο των δασμολογικών ποσοστώσεων για τα σιτηρά, το ρύζι και το ελαιόλαδο, καθώς και για τη θέσπιση παρέκκλισης από τον εκτελεστικό κανονισμό (ΕΕ) 2016/2080 όσον αφορά την προθεσμία εξέτασης των προσφορών για την πώληση με διαγωνισμό αποκορυφωμένου γάλακτος σε σκόνη στο πλαίσιο δημόσιας παρέμβασης για το 2019
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχείο ε),
         Έχοντας υπόψη τον εκτελεστικό κανονισμό (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (2), και ιδίως το άρθρο 28,
         Εκτιμώντας τα ακόλουθα:

                     (1)

                     Οι κανονισμοί (ΕΚ) αριθ. 2305/2003 (3), (ΕΚ) αριθ. 969/2006 (4), (ΕΚ) αριθ. 1067/2008 της Επιτροπής (5) και οι εκτελεστικοί κανονισμοί (ΕΕ) 2015/2081 (6) και (ΕΕ) 2017/2200 της Επιτροπής (7) προβλέπουν ειδικές διατάξεις που διέπουν την υποβολή αιτήσεων και την έκδοση πιστοποιητικών εισαγωγής κριθής στο πλαίσιο της ποσόστωσης 09.4126, αραβοσίτου στο πλαίσιο της ποσόστωσης 09.4131, μαλακού σίτου ποιότητας άλλης, εκτός της υψηλής, στο πλαίσιο των ποσοστώσεων 09.4123, 09.4124, 09.4125 και 09.4133 και ορισμένων σιτηρών καταγωγής Ουκρανίας στο πλαίσιο των ποσοστώσεων 09.4306, 09.4307 09.4308, 09.4277, 09.4278 και 09.4279.

                     (2)

                     Ο κανονισμός (ΕΚ) αριθ. 1964/2006 της Επιτροπής (8) και ο εκτελεστικός κανονισμός (ΕΕ) αριθ. 480/2012 της Επιτροπής (9) περιλαμβάνουν ειδικές διατάξεις για την υποβολή αιτήσεων και την έκδοση πιστοποιητικών εισαγωγής ρυζιού καταγωγής Μπανγκλαντές στο πλαίσιο της ποσόστωσης 09.4517 και θραυσμάτων ρυζιού στο πλαίσιο της ποσόστωσης 09.4079.

                     (3)

                     Ο κανονισμός (ΕΚ) αριθ. 1918/2006 της Επιτροπής (10) περιλαμβάνει ειδικές διατάξεις για την υποβολή αιτήσεων και για την έκδοση πιστοποιητικών εισαγωγής ελαιολάδου καταγωγής Τυνησίας, στο πλαίσιο της ποσόστωσης 09.4032.

                     (4)

                     Ο εκτελεστικός κανονισμός (ΕΕ) 2016/2080 της Επιτροπής (11) περιλαμβάνει ειδικές διατάξεις όσον αφορά την προθεσμία υποβολής προσφορών για πώληση με διαγωνισμό αποκορυφωμένου γάλακτος σε σκόνη.

                     (5)

                     Λαμβανομένων υπόψη των αργιών του έτους 2019, είναι σκόπιμο να προβλεφθεί παρέκκλιση, για ορισμένες χρονικές περιόδους, από τους κανονισμούς (ΕΚ) αριθ. 2305/2003, (ΕΚ) αριθ. 969/2006, (ΕΚ) αριθ. 1067/2008, από τους εκτελεστικούς κανονισμούς (ΕΕ) 2015/2081 και (ΕΕ) 2017/2200, από τον κανονισμό (ΕΚ) αριθ. 1964/2006, καθώς και από τον εκτελεστικό κανονισμό (ΕΕ) αριθ. 480/2012 και από τον κανονισμό (ΕΚ) αριθ. 1918/2006, όσον αφορά τις ημερομηνίες υποβολής αιτήσεων πιστοποιητικών εισαγωγής και την έκδοση των πιστοποιητικών αυτών, ώστε να διασφαλιστεί η τήρηση των σχετικών ποσοστώσεων.

                     (6)

                     Λαμβανομένων υπόψη των αργιών του έτους 2019, είναι σκόπιμο να προβλεφθεί παρέκκλιση, για ορισμένες χρονικές περιόδους, από τον εκτελεστικό κανονισμό (ΕΕ) 2016/2080 όσον αφορά τις ημερομηνίες υποβολής και τον έλεγχο τον προσφορών.

                     (7)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Σιτηρά

               1.   Κατά παρέκκλιση από το άρθρο 3 παράγραφος 1 δεύτερο εδάφιο του κανονισμού (ΕΚ) αριθ. 2305/2003, για το έτος 2019, οι αιτήσεις πιστοποιητικών εισαγωγής κριθής, στο πλαίσιο της ποσόστωσης 09.4126, δεν είναι δυνατόν να υποβληθούν μετά την Παρασκευή, 13 Δεκεμβρίου 2019, στις 13.00, ώρα Βρυξελλών.

               2.   Κατά παρέκκλιση από το άρθρο 4 παράγραφος 1 δεύτερο εδάφιο του κανονισμού (ΕΚ) αριθ. 969/2006, για το έτος 2019, οι αιτήσεις πιστοποιητικών εισαγωγής αραβοσίτου, στο πλαίσιο της ποσόστωσης 09.4131, δεν είναι δυνατόν να υποβληθούν μετά την Παρασκευή, 13 Δεκεμβρίου 2019, στις 13.00, ώρα Βρυξελλών.

               3.   Κατά παρέκκλιση από το άρθρο 4 παράγραφος 1 δεύτερο εδάφιο του κανονισμού (ΕΚ) αριθ. 1067/2008, για το έτος 2019, οι αιτήσεις πιστοποιητικών εισαγωγής μαλακού σίτου άλλης ποιότητας, πλην της υψηλής ποιότητας, στο πλαίσιο των ποσοστώσεων 09.4123, 09.4124, 09.4125 και 09.4133 δεν είναι δυνατόν να υποβληθούν μετά την Παρασκευή, 13 Δεκεμβρίου 2019, στις 13.00, ώρα Βρυξελλών.

               4.   Κατά παρέκκλιση από το άρθρο 2 παράγραφος 1 δεύτερο εδάφιο του εκτελεστικού κανονισμού (ΕΕ) 2015/2081, για το έτος 2019, οι αιτήσεις πιστοποιητικών εισαγωγής σιτηρών καταγωγής Ουκρανίας, τα οποία εκδίδονται στο πλαίσιο των ποσοστώσεων 09.4306, 09.4307 και 09.4308, δεν είναι δυνατόν να υποβληθούν μετά την Παρασκευή, 13 Δεκεμβρίου 2019, στις 13.00, ώρα Βρυξελλών.

               5.   Κατά παρέκκλιση από το άρθρο 2 παράγραφος 1 δεύτερο εδάφιο του εκτελεστικού κανονισμού (ΕΕ) 2017/2200, για το έτος 2019, οι αιτήσεις πιστοποιητικών εισαγωγής σιτηρών από την Ουκρανία, τα οποία εκδίδονται στο πλαίσιο των ποσοστώσεων 09.4277, 09.4278 και 09.4279, δεν είναι δυνατόν να υποβληθούν μετά την Παρασκευή, 13 Δεκεμβρίου 2019, στις 13.00, ώρα Βρυξελλών.

            Άρθρο 2
            Ρύζι

               1.   Κατά παρέκκλιση από το άρθρο 4 παράγραφος 3 πρώτο εδάφιο του κανονισμού (ΕΚ) αριθ. 1964/2006, για το έτος 2019, οι αιτήσεις πιστοποιητικών εισαγωγής ρυζιού καταγωγής Μπανγκλαντές, στο πλαίσιο της ποσόστωσης 09.4517, δεν είναι δυνατόν να υποβληθούν μετά την Παρασκευή, 6 Δεκεμβρίου 2019, στις 13.00, ώρα Βρυξελλών.

               2.   Κατά παρέκκλιση από το άρθρο 2 παράγραφος 1 τρίτο εδάφιο του εκτελεστικού κανονισμού (ΕΕ) αριθ. 480/2012, για το έτος 2019, οι αιτήσεις πιστοποιητικών εισαγωγής θραυσμάτων ρυζιού, στο πλαίσιο της ποσόστωσης 09.4079, δεν είναι δυνατόν να υποβληθούν μετά την Παρασκευή, 6 Δεκεμβρίου 2019, στις 13.00, ώρα Βρυξελλών.

            Άρθρο 3
            Ελαιόλαδο
            Κατά παρέκκλιση από το άρθρο 3 παράγραφος 1 του κανονισμού (ΕΚ) αριθ. 1918/2006, για το έτος 2019, οι αιτήσεις πιστοποιητικών εισαγωγής ελαιόλαδου καταγωγής Τυνησίας δεν είναι δυνατόν να υποβληθούν μετά την Τρίτη, 10 Δεκεμβρίου 2019.

            Άρθρο 4
            Προσφορά για την πώληση με διαγωνισμό αποκορυφωμένου γάλακτος σε σκόνη
            Κατά παρέκκλιση από το άρθρο 2 παράγραφος 2 του εκτελεστικού κανονισμού (ΕΕ) 2016/2080, για το έτος 2019, η προθεσμία υποβολής προσφορών για τις επιμέρους δημοπρασίες του Ιανουαρίου εκπνέει στις 11.00 (ώρα Βρυξελλών) της δεύτερης και της τέταρτης Τρίτης του μηνός.

            Άρθρο 5
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Λήγει την 1η Ιανουαρίου 2020.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Νοεμβρίου 2018.

                  Για την Επιτροπή,

                  εξ ονόματος του Προέδρου,

               Jerzy PLEWA

                  Γενικός Διευθυντής

                  Γενική Διεύθυνση Γεωργίας και Αγροτικής Ανάπτυξης

            (1)  ΕΕ L 347 της 20.12.2013, σ. 671.

            (2)  ΕΕ L 206 της 30.7.2016, σ. 71.

            (3)  Κανονισμός (ΕΚ) αριθ. 2305/2003 της Επιτροπής, της 29ης Δεκεμβρίου 2003, για το άνοιγμα και τον τρόπο διαχείρισης κοινοτικής δασμολογικής ποσόστωσης για την εισαγωγή κριθής προέλευσης τρίτων χωρών (ΕΕ L 342 της 30.12.2003, σ. 7).

            (4)  Κανονισμός (ΕΚ) αριθ. 969/2006 της Επιτροπής, της 29ης Ιουνίου 2006, για το άνοιγμα και τον τρόπο διαχείρισης κοινοτικής δασμολογικής ποσόστωσης για την εισαγωγή αραβοσίτου προέλευσης τρίτων χωρών (ΕΕ L 176 της 30.6.2006, σ. 44).

            (5)  Κανονισμός (ΕΚ) αριθ. 1067/2008 της Επιτροπής, της 30ής Οκτωβρίου 2008, για το άνοιγμα και τον τρόπο διαχείρισης των κοινοτικών δασμολογικών ποσοστώσεων για τον μαλακό σίτο άλλης ποιότητας, πλην της υψηλής ποιότητας, προέλευσης τρίτων χωρών, και για τη θέσπιση παρέκκλισης από τον κανονισμό (ΕΚ) αριθ. 1234/2007 του Συμβουλίου (ΕΕ L 290 της 31.10.2008, σ. 3).

            (6)  Εκτελεστικός κανονισμός (ΕΕ) 2015/2081 της Επιτροπής, της 18ης Νοεμβρίου 2015, σχετικά με το άνοιγμα και τον τρόπο διαχείρισης δασμολογικών ποσοστώσεων εισαγωγής ορισμένων σιτηρών καταγωγής Ουκρανίας (ΕΕ L 302 της 19.11.2015, σ. 81).

            (7)  Εκτελεστικός κανονισμός (ΕΕ) 2017/2200 της Επιτροπής, της 28ης Νοεμβρίου 2017, σχετικά με το άνοιγμα και τον τρόπο διαχείρισης δασμολογικών ποσοστώσεων εισαγωγής ορισμένων σιτηρών από την Ουκρανία (ΕΕ L 313 της 29.11.2017, σ. 1).

            (8)  Κανονισμός (ΕΚ) αριθ. 1964/2006 της Επιτροπής, της 22ας Δεκεμβρίου 2006, περί των λεπτομερειών για το άνοιγμα και τον τρόπο διαχείρισης ποσόστωσης εισαγωγής ρυζιού καταγωγής Μπανγκλαντές, κατ' εφαρμογή του κανονισμού (ΕΟΚ) αριθ. 3491/90 του Συμβουλίου (ΕΕ L 408 της 30.12.2006, σ. 19).

            (9)  Εκτελεστικός κανονισμός (ΕΕ) αριθ. 480/2012 της Επιτροπής, της 7ης Ιουνίου 2012, για το άνοιγμα και τη διαχείριση δασμολογικής ποσόστωσης θραυσμάτων ρυζιού, που υπάγεται στον κωδικό ΣΟ 1006 40 00, για την παραγωγή παρασκευασμάτων διατροφής του κωδικού ΣΟ 1901 10 00 (ΕΕ L 148 της 8.6.2012, σ. 1).

            (10)  Κανονισμός (ΕΚ) αριθ. 1918/2006 της Επιτροπής, της 20ής Δεκεμβρίου 2006, για το άνοιγμα και τη διαχείριση δασμολογικής ποσόστωσης για το ελαιόλαδο καταγωγής Τυνησίας (ΕΕ L 365 της 21.12.2006, σ. 84).

            (11)  Εκτελεστικός κανονισμός (ΕΕ) 2016/2080 της Επιτροπής, της 25ης Νοεμβρίου 2016, για την προκήρυξη διαγωνισμού πώλησης αποκορυφωμένου γάλακτος σε σκόνη (ΕΕ L 321 της 29.11.2016, σ. 45).


title: Εκτελεστικός κανονισμός (ΕΕ) 2018/1873 της Επιτροπής, της 28ης Νοεμβρίου 2018, για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης

text:
                  30.11.2018

                  EL

                  Επίσημη Εφημερίδα της Ευρωπαϊκής Ένωσης

                  L 306/12

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2018/1873 ΤΗΣ ΕΠΙΤΡΟΠΗΣ
         της 28ης Νοεμβρίου 2018
         για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 183 στοιχείο β),
         Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών του Συμβουλίου (ΕΚ) αριθ. 1216/2009 και (ΕΚ) αριθ. 614/2009 (2), και ιδίως το άρθρο 5 παράγραφος 6 στοιχείο α),
         Εκτιμώντας τα ακόλουθα:

                     (1)

                     Με τον κανονισμό (ΕΚ) αριθ. 1484/95 της Επιτροπής (3) καθορίστηκαν οι λεπτομερείς κανόνες εφαρμογής του καθεστώτος συμπληρωματικών εισαγωγικών δασμών και οι αντιπροσωπευτικές τιμές στους τομείς του κρέατος πουλερικών και των αυγών, καθώς και της αυγοαλβουμίνης.

                     (2)

                     Από τον τακτικό έλεγχο των στοιχείων στα οποία βασίζεται ο καθορισμός των αντιπροσωπευτικών τιμών για τα προϊόντα των τομέων του κρέατος πουλερικών και των αυγών, καθώς και της αυγοαλβουμίνης, προκύπτει ότι επιβάλλεται να τροποποιηθούν οι αντιπροσωπευτικές τιμές για τις εισαγωγές ορισμένων προϊόντων, αφού ληφθούν υπόψη οι διακυμάνσεις των τιμών ανάλογα με την καταγωγή.

                     (3)

                     Ο κανονισμός (ΕΚ) αριθ. 1484/95 θα πρέπει να τροποποιηθεί αναλόγως.

                     (4)

                     Λόγω της ανάγκης να εξασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα I του κανονισμού (ΕΚ) αριθ. 1484/95 αντικαθίσταται από το κείμενο του παραρτήματος του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Νοεμβρίου 2018.

                  Για την Επιτροπή,

                  εξ ονόματος του Προέδρου,

               Jerzy PLEWA

                  Γενικός Διευθυντής

                  Γενική Διεύθυνση Γεωργίας και Αγροτικής Ανάπτυξης

            (1)  ΕΕ L 347 της 20.12.2013, σ. 671.

            (2)  ΕΕ L 150 της 20.5.2014, σ. 1.

            (3)  Κανονισμός (ΕΚ) αριθ. 1484/95 της Επιτροπής, της 28ης Ιουνίου 1995, περί των κανόνων εφαρμογής του καθεστώτος συμπληρωματικών εισαγωγών δασμών και τον καθορισμό τους, στους τομείς του κρέατος πουλερικών και αυγών και της αυγοαλβουμίνης καθώς και την κατάργηση του κανονισμού αριθ. 163/67/ΕΟΚ (ΕΕ L 145 της 29.6.1995, σ. 47).

            ΠΑΡΑΡΤΗΜΑ

                     «ΠΑΡΑΡΤΗΜΑ I

                                 Κωδικός ΣΟ

                                 Περιγραφή των εμπορευμάτων

                                 Αντιπροσωπευτική τιμή
                                 (σε EUR/100 kg)

                                 Εγγύηση που αναφέρεται στο άρθρο 3
                                 (σε EUR/100 kg)

                                 Καταγωγή (1)

                                 0207 14 10

                                 Πετεινοί και κότες του είδους Gallus domesticus, που παρουσιάζονται σε τεμάχια χωρίς κόκαλα, κατεψυγμένα

                                 260,1

                                 12

                                 AR

                                 222,8

                                 23

                                 BR

                                 333,4

                                 0

                                 CL

                                 256,7

                                 13

                                 TH

                                 0207 27 10

                                 Τεμάχια χωρίς κόκαλα από γαλοπούλες, κατεψυγμένα

                                 311,9

                                 0

                                 BR

                                 362,7

                                 0

                                 CL

                                 1602 32 11

                                 Παρασκευάσματα από πετεινούς και κότες του είδους Gallus domesticus, άψητα

                                 269,1

                                 5

                                 BR

               »

               (1)  Ονοματολογία των χωρών σύμφωνα με τον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7).


title: Εκτελεστικός κανονισμός (ΕΕ) 2018/2044 της Επιτροπής, της 19ης Δεκεμβρίου 2018, για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης

text:
                  21.12.2018

                  EL

                  Επίσημη Εφημερίδα της Ευρωπαϊκής Ένωσης

                  L 327/63

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2018/2044 ΤΗΣ ΕΠΙΤΡΟΠΗΣ
         της 19ης Δεκεμβρίου 2018
         για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 183 στοιχείο β),
         Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών του Συμβουλίου (ΕΚ) αριθ. 1216/2009 και (ΕΚ) αριθ. 614/2009 (2), και ιδίως το άρθρο 5 παράγραφος 6 στοιχείο α),
         Εκτιμώντας τα ακόλουθα:

                     (1)

                     Με τον κανονισμό (ΕΚ) αριθ. 1484/95 της Επιτροπής (3) καθορίστηκαν οι λεπτομερείς κανόνες εφαρμογής του καθεστώτος συμπληρωματικών εισαγωγικών δασμών και οι αντιπροσωπευτικές τιμές στους τομείς του κρέατος πουλερικών και των αυγών, καθώς και της αυγοαλβουμίνης.

                     (2)

                     Από τον τακτικό έλεγχο των στοιχείων στα οποία βασίζεται ο καθορισμός των αντιπροσωπευτικών τιμών για τα προϊόντα των τομέων του κρέατος πουλερικών και των αυγών, καθώς και της αυγοαλβουμίνης, προκύπτει ότι επιβάλλεται να τροποποιηθούν οι αντιπροσωπευτικές τιμές για τις εισαγωγές ορισμένων προϊόντων, αφού ληφθούν υπόψη οι διακυμάνσεις των τιμών ανάλογα με την καταγωγή.

                     (3)

                     Ο κανονισμός (ΕΚ) αριθ. 1484/95 θα πρέπει να τροποποιηθεί αναλόγως.

                     (4)

                     Λόγω της ανάγκης να εξασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα I του κανονισμού (ΕΚ) αριθ. 1484/95 αντικαθίσταται από το παράρτημα του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Δεκεμβρίου 2018.

                  Για την Επιτροπή,

                  εξ ονόματος του Προέδρου,

               Jerzy PLEWA

                  Γενικός Διευθυντής

                  Γενική Διεύθυνση Γεωργίας και Αγροτικής Ανάπτυξης

            (1)  ΕΕ L 347 της 20.12.2013, σ. 671.

            (2)  ΕΕ L 150 της 20.5.2014, σ. 1.

            (3)  Κανονισμός (ΕΚ) αριθ. 1484/95 της Επιτροπής, της 28ης Ιουνίου 1995, περί των κανόνων εφαρμογής του καθεστώτος συμπληρωματικών εισαγωγών δασμών και τον καθορισμό τους, στους τομείς του κρέατος πουλερικών και αυγών και της αυγοαλβουμίνης καθώς και την κατάργηση του κανονισμού αριθ. 163/67/ΕΟΚ (ΕΕ L 145 της 29.6.1995, σ. 47).

            ΠΑΡΑΡΤΗΜΑ

                     «ΠΑΡΑΡΤΗΜΑ I

                                 Κωδικός ΣΟ

                                 Περιγραφή των εμπορευμάτων

                                 Αντιπροσωπευτική τιμή
                                 (σε EUR/100 kg)

                                 Εγγύηση που αναφέρεται στο άρθρο 3
                                 (σε EUR/100 kg)

                                 Καταγωγή (1)

                                 0207 12 90

                                 Πετεινοί και κότες του είδους Gallus domesticus, μη τεμαχισμένα, ονομαζόμενα «κοτόπουλα 65 %», κατεψυγμένα

                                 113,4

                                 1

                                 AR

                                 0207 14 10

                                 Πετεινοί και κότες του είδους Gallus domesticus, που παρουσιάζονται σε τεμάχια χωρίς κόκαλα, κατεψυγμένα

                                 271,2
                                 219,7
                                 333,0
                                 246,1

                                 9
                                 24
                                 0
                                 16

                                 AR
                                 BR
                                 CL
                                 TH

                                 0207 27 10

                                 Τεμάχια χωρίς κόκαλα από γαλοπούλες, κατεψυγμένα

                                 340,2
                                 362,7

                                 0
                                 0

                                 BR
                                 CL

                                 1602 32 11

                                 Παρασκευάσματα από πετεινούς και κότες του είδους Gallus domesticus, άψητα

                                 308,2

                                 0

                                 BR

               ».

               (1)  Ονοματολογία των χωρών σύμφωνα με τον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7).


title: Εκτελεστικός κανονισμός (ΕΕ) 2018/2041 της Επιτροπής, της 17ης Δεκεμβρίου 2018, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

text:
                  21.12.2018

                  EL

                  Επίσημη Εφημερίδα της Ευρωπαϊκής Ένωσης

                  L 327/50

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2018/2041 ΤΗΣ ΕΠΙΤΡΟΠΗΣ
         της 17ης Δεκεμβρίου 2018
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:

                     (1)

                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.

                     (2)

                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

                     (3)

                     Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.

                     (4)

                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.

                     (5)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.

            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.

            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Δεκεμβρίου 2018.

                  Για την Επιτροπή,

                  εξ ονόματος του Προέδρου,

               Stephen QUEST

                  Γενικός Διευθυντής

                  Γενική Διεύθυνση Φορολογίας και Τελωνειακής Ένωσης

            (1)  ΕΕ L 269 της 10.10.2013, σ. 1.

            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

            ΠΑΡΑΡΤΗΜΑ

                        Περιγραφή των εμπορευμάτων

                        Κατάταξη
                        (κωδικός ΣΟ)

                        Αιτιολογία

                        (1)

                        (2)

                        (3)

                        Σύνδεσμοι καλωδίων («αρσενικοί ή θηλυκοί») για τάση που δεν υπερβαίνει τα 1 000  V, από χαλκό.
                        Το είδος διαθέτει στη μία πλευρά βύσμα (ο λεγόμενος αρσενικός σύνδεσμος) ή ρευματολήπτη (ο λεγόμενος θηλυκός σύνδεσμος) και στην άλλη πλευρά διάταξη επαφής υπό μορφή συνδετήρα που προστατεύεται με μία στρώση μονωτικού υλικού.
                        Το είδος χρησιμοποιείται για τη σύνδεση συρμάτων ή καλωδίων, άλλων από τα ομοαξονικά καλώδια.
                        Το είδος καθιστά δυνατή τη σύνδεση με εμβυσμάτωση του «αρσενικού συνδέσμου» στον «θηλυκό σύνδεσμο» χωρίς τη χρήση εργαλείων.
                        Βλέπε την εικόνα (*1)

                        8536 69 90

                        Η κατάταξη καθορίζεται από τους Γενικούς Κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8536 , 8536 69  και 8536 69 90 .
                        Το είδος παρουσιάζει τα αντικειμενικά χαρακτηριστικά βύσματος («αρσενικός σύνδεσμος») ή ρευματολήπτη («θηλυκός σύνδεσμος») εφοδιασμένου με άλλη διάταξη επαφής [βλέπε επίσης τις Επεξηγηματικές Σημειώσεις του Εναρμονισμένου Συστήματος για την κλάση 8536 , ομάδα (III) (Α), σημείο (1), καθώς και τις Επεξηγηματικές Σημειώσεις της Συνδυασμένης Ονοματολογίας για τις διακρίσεις 8536 69 10  έως 8536 69 90 ]. Ως εκ τούτου, η κατάταξή του ως άλλη σύνδεση και στοιχείο επαφής για σύρματα και καλώδια στη διάκριση 8536 90 10  αποκλείεται.
                        Συνεπώς, πρέπει να καταταχθεί στον κωδικό ΣΟ 8536 69 90  ως άλλο βύσμα και ρευματολήπτης.

               (*1)  Η εικόνα έχει αποκλειστικά ενημερωτικό σκοπό.


title: Εκτελεστικός κανονισμός (ΕΕ) 2018/2042 της Επιτροπής, της 18ης Δεκεμβρίου 2018, για την τροποποίηση του εκτελεστικού κανονισμού (ΕΕ) 2017/1152 ώστε να αποσαφηνιστούν οι συνθήκες δοκιμών WLTP και να εξασφαλιστεί η παρακολούθηση των δεδομένων έγκρισης τύπου (Κείμενο που παρουσιάζει ενδιαφέρον για τον ΕΟΧ)

text:
                  21.12.2018

                  EL

                  Επίσημη Εφημερίδα της Ευρωπαϊκής Ένωσης

                  L 327/53

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2018/2042 ΤΗΣ ΕΠΙΤΡΟΠΗΣ
         της 18ης Δεκεμβρίου 2018
         για την τροποποίηση του εκτελεστικού κανονισμού (ΕΕ) 2017/1152 ώστε να αποσαφηνιστούν οι συνθήκες δοκιμών WLTP και να εξασφαλιστεί η παρακολούθηση των δεδομένων έγκρισης τύπου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 510/2011 του Ευρωπαϊκού Κοινοβουλίου και του Συμβουλίου, της 11ης Μαΐου 2011, σχετικά με τα πρότυπα επιδόσεων για τις εκπομπές από τα καινούργια ελαφρά επαγγελματικά οχήματα, στο πλαίσιο της ολοκληρωμένης προσέγγισης της Ένωσης για τη μείωση των εκπομπών CO2 από ελαφρά οχήματα (1), και ιδίως το άρθρο 13 παράγραφος 6 τρίτο εδάφιο,
         Εκτιμώντας τα ακόλουθα:

                     (1)

                     Προκειμένου να ληφθεί υπόψη η διαφορά του επιπέδου των εκπομπών CO2 που προσδιορίζονται βάσει του νέου ευρωπαϊκού κύκλου δοκιμών (NEDC) και εκείνων που προσδιορίζονται στο πλαίσιο της νέας παγκόσμιας εναρμονισμένης διαδικασίας δοκιμών ελαφρών οχημάτων (WLTP), έχει τεθεί σε εφαρμογή με τον εκτελεστικό κανονισμό (ΕΕ) 2017/1152 της Επιτροπής (2) μια μεθοδολογία συσχέτισης των τιμών εκπομπών CO2 όσον αφορά τα ελαφρά επαγγελματικά οχήματα.

                     (2)

                     Η μεθοδολογία συσχέτισης αποσκοπεί στην επίτευξη αποτελεσμάτων που εξασφαλίζουν ότι οι απαιτήσεις μείωσης που καθορίζονται στον κανονισμό (ΕΚ) αριθ. 510/2011 είναι ανάλογης αυστηρότητας βάσει τόσο της παλαιάς όσο και της νέας διαδικασίας δοκιμών. Οι αρχές έγκρισης και οι τεχνικές υπηρεσίες θα πρέπει, συνεπώς, από κοινού με τους κατασκευαστές, να μεριμνούν ώστε να εξασφαλίζεται ότι οι δοκιμές WLTP και NEDC που πραγματοποιούνται για τους σκοπούς του παρόντος κανονισμού εκτελούνται υπό συνθήκες δοκιμών που είναι συγκρίσιμες και σύμφωνες με τους στόχους του παρόντος κανονισμού.

                     (3)

                     Για τον σκοπό αυτό, είναι απαραίτητη η αποσαφήνιση ορισμένων πτυχών των συνθηκών δοκιμών WLTP που θα πρέπει να ισχύουν για τις συσχετίσεις που πραγματοποιούνται με σκοπό την παρακολούθηση των δεδομένων που αφορούν τις εκπομπές CO2 των NEDC και WLTP για οχήματα που ταξινομήθηκαν για πρώτη φορά το 2020. Οι αποσαφηνίσεις αυτές θα πρέπει να εφαρμόζονται χωρίς να θίγεται η διαδικασία και οι απαιτήσεις που ορίζονται στον κανονισμό (ΕΕ) 2017/1151 της Επιτροπής (3) και χωρίς να επηρεάζεται η εγκυρότητα των εγκρίσεων τύπου που έχουν ήδη χορηγηθεί σε αυτή τη βάση.

                     (4)

                     Είναι επίσης αναγκαίο να προσδιοριστεί η διαφορά για το 2020 μεταξύ των τιμών εκπομπών CO2 που δηλώνονται από τους κατασκευαστές για τους σκοπούς της έγκρισης τύπου WLTP και των τιμών που μετρώνται σύμφωνα με τον κανονισμό (ΕΕ) 2017/1151. Επομένως, οι κατασκευαστές θα πρέπει να είναι υποχρεωμένοι να υπολογίζουν και να κοινοποιούν στην Επιτροπή τις τιμές εκπομπών CO2 WLTP για όλα τα καινούργια ελαφρά επαγγελματικά οχήματα που ταξινομήθηκαν το ημερολογιακό έτος 2020, χρησιμοποιώντας τις τιμές μέτρησης για όχημα κατηγορίας H και L ως δεδομένα εισόδου για τη μέθοδο παρεμβολής.

                     (5)

                     Για περιορισμένο αριθμό οικογενειών παρεμβολής, μόνο οι τιμές μέτρησης οχήματος κατηγορίας H θα είναι διαθέσιμες το 2020. Ο αριθμός αυτών των οικογενειών θα πρέπει να παρακολουθείται στενά και η Επιτροπή θα πρέπει να εξετάσει το ενδεχόμενο αποκλεισμού των εν λόγω οικογενειών από τον υπολογισμό των δεδομένων αναφοράς για το 2020, σε περίπτωση σημαντικής αύξησης του αριθμού αυτών των οικογενειών σε σύγκριση με την κατάσταση του 2018.

                     (6)

                     Η διαφάνεια κατά τις δοκιμές εκπομπών θα πρέπει να βελτιωθεί, και τα δεδομένα σχετικά με τις δοκιμές WLTP καθώς και σχετικά με τα αποτελέσματα συσχέτισης θα πρέπει, ως εκ τούτου, να τεθούν στη διάθεση της Επιτροπής. Αυτό θα επιτρέψει στην Επιτροπή να εντοπίσει γρήγορα και να αντιμετωπίσει ζητήματα που προκύπτουν και πιθανές ασυνέπειες όσον αφορά την εφαρμογή των διαδικασιών. Για τον λόγο αυτό, ο πίνακας δεδομένων εισόδου πρέπει να συμπληρώνεται για κάθε δοκιμή WLTP που εκτελείται και να διαβιβάζεται στην Επιτροπή στο σύνολό του ως μέρος της ανταλλαγής δεδομένων μέσω του εργαλείου συσχέτισης. Προκειμένου να διασφαλίζεται ο εμπιστευτικός χαρακτήρας, το αρχείο δεδομένων εισόδου, ενόψει της διαβίβασης, πρέπει να είναι κρυπτογραφημένο.

                     (7)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την αλλαγή του κλίματος,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Ο εκτελεστικός κανονισμός (ΕΕ) 2017/1152 τροποποιείται ως εξής:

                        (1)

                        προστίθεται το ακόλουθο άρθρο 6α:

                           «Άρθρο 6a
                           Κοινοποίηση των αποτελεσμάτων μέτρησης WLTP

                              1.   Οι κατασκευαστές υπολογίζουν την τιμή CO2 συνδυασμένου κύκλου για κάθε καινούργιο ελαφρύ εμπορικό όχημα ταξινομηθέν το 2020 σύμφωνα με τον τύπο που καθορίζεται στο παράρτημα XXI υποπαράρτημα 7 σημείο 3.2.3.2.4 δεύτερο εδάφιο του κανονισμού (ΕΕ) 2017/1151, όπου οι όροι MCO2-H και MCO2-L, για την οικεία οικογένεια παρεμβολής αντικαθίστανται από τις τιμές MCO2,C,5, που λαμβάνονται από τις εγγραφές 2.5.1.1.3 (όχημα κατηγορίας H) και 2.5.1.2.3 (όχημα κατηγορίας L) του πιστοποιητικού έγκρισης τύπου ΕΚ, όπως αναφέρεται στο υπόδειγμα του παραρτήματος I προσάρτημα 4 του κανονισμού (ΕΕ) 2017/1151.
                              Όταν οι εκπομπές CO2 σε συνδυασμένο κύκλο του μεμονωμένου οχήματος προσδιορίζονται με αναφορά μόνο σε όχημα κατηγορίας H, οι κατασκευαστές παρέχουν την τιμή MCO2,C,5, που λαμβάνεται από την εγγραφή 2.5.1.1.3 (όχημα Η) του πιστοποιητικού έγκρισης τύπου ΕΚ.
                              Ο κατασκευαστής υποβάλλει στην Επιτροπή τις εν λόγω τιμές εκπομπών CO2 μαζί με τις τιμές MCO2,C,5 που χρησιμοποιούνται για τον υπολογισμό, το αργότερο τρεις μήνες μετά την παραλαβή από την Επιτροπή της κοινοποίησης των προσωρινών δεδομένων για το 2020 με τηλεφόρτωση των δεδομένων αυτών στον λογαριασμό του κατασκευαστή στο κεντρικό αποθετήριο δεδομένων του Ευρωπαϊκού Οργανισμού Περιβάλλοντος.

                              2.   Αν τα δεδομένα που αναφέρονται στην παράγραφο 1 δεν υποβληθούν εντός της ταχθείσας προθεσμίας, η Επιτροπή λαμβάνει την τιμή που αναφέρεται στην εγγραφή 2.5.1.2.3 του πιστοποιητικού έγκρισης τύπου ΕΚ και εξετάζει την τιμή των εκπομπών CO2 σε συνδυασμένο κύκλο για τους σκοπούς της παραγράφου 1 για όλα τα καινούργια ταξινομημένα οχήματα της οικογένειας παρεμβολής για την οποία εκδόθηκε το πιστοποιητικό έγκρισης τύπου, και, κατά περίπτωση, για τις οικογένειες εκείνες για τις οποίες διατίθενται μόνο μετρήσεις για όχημα κατηγορίας H.»

                        (2)

                        Το παράρτημα I τροποποιείται ως εξής:

                                    α)

                                    Εισάγονται τα ακόλουθα σημεία 2.2α και 2.2β:
                                    «2.2α.   Συνθήκες δοκιμής WLTP
                                    Προκειμένου οι συνθήκες δοκιμών WLTP να θεωρούνται σημαντικές σύμφωνα με το σημείο 2.2 του παραρτήματος I του παρόντος κανονισμού και για τον σκοπό του προσδιορισμού των δεδομένων εισόδου όπως αναφέρεται στο σημείο 2.4, εφαρμόζονται οι συνθήκες δοκιμών που αναφέρονται στο παράρτημα XXI του κανονισμού (ΕΕ) 2017/1151, με τις ακόλουθες διευκρινίσεις:

                                                α)

                                                Η διόρθωση των αποτελεσμάτων των δοκιμών WLTP για τη μάζα εκπομπών CO2 σύμφωνα με το παράρτημα XXI υποπαράρτημα 6 προσάρτημα 2 του κανονισμού (ΕΕ) 2017/1151 εφαρμόζεται σε όλα αυτά τα αποτελέσματα δοκιμών με την επιφύλαξη των διατάξεων του σημείου 3.4.4. στοιχείο α) του παρόντος προσαρτήματος·

                                                β)

                                                Αν το όχημα δοκιμής είναι εφοδιασμένο με τεχνολογίες που επηρεάζουν τις επιδόσεις CO2, που περιλαμβάνουν αλλά δεν περιορίζονται σε εκείνες που αναφέρονται στις εγγραφές 42 έως 50 του πίνακα δεδομένων εισόδου που παρατίθεται στο σημείο 2.4, και οι οποίες προορίζονται να λειτουργούν κατά τη διάρκεια της δοκιμής, οι εν λόγω τεχνολογίες πρέπει, με την επιφύλαξη των απαιτήσεων του κανονισμού (ΕΕ) 2017/1151, να είναι σε λειτουργία κατά τη διάρκεια της δοκιμής του οχήματος, ανεξάρτητα από τη διαδικασία δοκιμής, δηλαδή τη διαδικασία NEDC ή WLTP·

                                                γ)

                                                Αν το όχημα δοκιμής είναι εφοδιασμένο με αυτόματο κιβώτιο, χρησιμοποιείται ο ίδιος τρόπος λειτουργίας επιλέξιμος από τον οδηγό, ανεξάρτητα από την εφαρμοζόμενη διαδικασία δοκιμής. Στην περίπτωση που χρησιμοποιηθούν τρόποι λειτουργίας που εξασφαλίζουν την ευνοϊκότερη και τη δυσμενέστερη περίπτωση για τη δοκιμή WLTP σύμφωνα με το παράρτημα XXI υποπαράρτημα 8 προσάρτημα 6 σημείο 1.2 στοιχείο γ) του κανονισμού (ΕΕ) 2017/1151, ο δυσμενέστερος τρόπος χρησιμοποιείται ως δεδομένο εισόδου στο εργαλείο συσχέτισης, καθώς και για οποιαδήποτε πραγματική δοκιμή NEDC·

                                                δ)

                                                Αν το όχημα δοκιμής είναι εφοδιασμένο με χειροκίνητο κιβώτιο ταχυτήτων, το nmin_drive_set ορίζεται με τον τύπο που παρατίθεται στο παράρτημα XXI υποπαράρτημα 2 παράγραφος 2 σημείο 3 ι) του κανονισμού (ΕΕ) 2017/1151.
                                                Ο κατασκευαστής μπορεί να υπολογίσει τα σημεία αλλαγής ταχύτητας (σχέσης μετάδοσης) με διαφορετικό τρόπο με την έγκριση της αρχής έγκρισης ή, κατά περίπτωση, της τεχνικής υπηρεσίας, υπό την προϋπόθεση ότι αυτό δικαιολογείται από την οδηγησιμότητα του οχήματος, και ότι το πρόσθετο περιθώριο ασφάλειας ισχύος που εφαρμόζεται σύμφωνα με το παράρτημα XXI υποπαράρτημα 2 σημείο 3.4 του κανονισμού (ΕΕ) 2017/1151 δεν υπερβαίνει το 20 %.

                                          Οι συνθήκες που αναφέρονται στα σημεία α) έως δ) εφαρμόζονται για τους σκοπούς της συσχέτισης που διενεργείται σύμφωνα με τον παρόντα κανονισμό με την επιφύλαξη των διατάξεων που καθορίζονται στον κανονισμό (ΕΕ) 2017/1151, καθώς και των εγκρίσεων τύπου που χορηγούνται βάσει του εν λόγω κανονισμού.
                                    2.2β.   Εφαρμογή των συνθηκών δοκιμής WLTP
                                    Οι διευκρινίσεις που αναφέρονται στο σημείο 2.2α στοιχεία α) έως δ) εφαρμόζονται σύμφωνα με το ακόλουθο κείμενο:

                                                α)

                                                Για νέους τύπους οχημάτων, από την ημερομηνία έναρξης ισχύος του παρόντος κανονισμού·

                                                β)

                                                Για τους υφιστάμενους τύπους οχημάτων, οι κατασκευαστές, όσον αφορά τους τύπους οχημάτων που καλύπτουν τα οχήματα που διατίθενται στην αγορά το 2020, παρέχουν στην αρχή έγκρισης αποδεικτικά στοιχεία βάσει των οποίων η αρχή έγκρισης βεβαιώνει εάν οι συνθήκες δοκιμών που αναφέρονται στα στοιχεία α) έως δ) του σημείου 2.2α τηρήθηκαν στις δοκιμές έγκρισης τύπου WLTP.
                                                Στη βεβαίωση αυτή αναγράφεται ο αναγνωριστικός αριθμός της οικογένειας παρεμβολής και η επιβεβαίωση όσον αφορά καθεμία από τις συνθήκες δοκιμής που αναφέρονται στα στοιχεία α) έως δ). Η αρχή έγκρισης εκδίδει τη βεβαίωση στον κατασκευαστή και εξασφαλίζει την καταχώριση της βεβαίωσης και τη διαθεσιμότητά της χωρίς καθυστέρηση κατόπιν αιτήματος της Επιτροπής.
                                                Αν η αρχή έγκρισης δεν είναι σε θέση να βεβαιώσει ότι έχουν τηρηθεί μία ή περισσότερες από τις συνθήκες δοκιμών που αναφέρονται, ο κατασκευαστής διασφαλίζει ότι η νέα δοκιμή WLTP ή, κατά περίπτωση, η σειρά δοκιμών σύμφωνα με το παράρτημα XXI υποπαράρτημα 6 του κανονισμού (ΕΕ) 2017/1151 εκτελείται υπό την επίβλεψη της αρχής έγκρισης ή, κατά περίπτωση, τεχνικής υπηρεσίας, εφαρμόζοντας τις συνθήκες δοκιμών που καθορίζονται στο σημείο 2.2α στοιχεία α) έως δ) για την οικεία οικογένεια παρεμβολής, συμπεριλαμβανομένης μιας νέας συσχέτισης σύμφωνα με τον παρόντα κανονισμό.
                                                Στην περίπτωση κατά την οποία δεν πληρούνται μόνον οι συνθήκες δοκιμών που αναφέρονται στο σημείο 2.2α στοιχείο α), ο κατασκευαστής μπορεί να διορθώσει την αξία αυτή στον πίνακα δεδομένων εισόδου χωρίς να απαιτείται νέα δοκιμή WLTP.

                                          Η αρμόδια για την έγκριση αρχή ή, κατά περίπτωση, η ορισθείσα τεχνική υπηρεσία καταγράφει τα αποτελέσματα της νέας δοκιμής ή της διόρθωσης, και τα δεδομένα της συσχέτισης σύμφωνα με το σημείο 5 του παραρτήματος I και το πλήρες αρχείο συσχέτισης με βάση τα δεδομένα εισόδου της νέας δοκιμής διαβιβάζονται στην Επιτροπή σύμφωνα με την παράγραφο 3.1.1.2 το αργότερο έως τις 30 Απριλίου 2021.»

                                    β)

                                    το σημείο 2.4 τροποποιείται ως εξής:

                                                i)

                                                στην πρώτη παράγραφο προστίθεται η ακόλουθη πρόταση:
                                                «Ο πίνακας δεδομένων εισόδου συμπληρώνεται για κάθε δοκιμή WLTP που εκτελέστηκε.»

                                                ii)

                                                Ο πίνακας 1 τροποποιείται ως εξής:

                                                            —

                                                            στην εγγραφή 56, το κείμενο στη στήλη «Παρατηρήσεις» αντικαθίσταται από το ακόλουθο κείμενο:

                                                               «Πίνακας: Δεδομένα OBD και δυναμομετρικής εξέδρας, 1 Hz για OBD και 10 Hz για δυναμομετρική εξέδρα, ανάλυση 0,1 km/h»

                                                            —

                                                            στην εγγραφή 57, το κείμενο στη στήλη «Παρατηρήσεις» αντικαθίσταται από το ακόλουθο κείμενο:

                                                               «Πίνακας: 1 Hz. Θεωρητικά υπολογιζόμενη αλλαγή ταχυτήτων (σχέση μετάδοσης) για όχημα κατηγορίας H και L (κατά περίπτωση)»

                                                            —

                                                            στην εγγραφή 61, το κείμενο στη στήλη «Παρατηρήσεις» αντικαθίσταται από το ακόλουθο κείμενο:

                                                               «Πίνακας: 1 Hz (συχνότητα δειγματοληψίας του μέσου 20 Hz), ανάλυση 0,1A, εξωτερική συσκευή μέτρησης συγχρονισμένη με τη δυναμομετρική εξέδρα»

                                                            —

                                                            Η εγγραφή 67 αντικαθίσταται από το ακόλουθο κείμενο:

                                                                           «67

                                                                           Συντελεστής αναγέννησης Ki Πολλαπλασιαστικός/προσθετικός για όχημα κατηγορίας H και L

                                                                           —

                                                                           Προσάρτημα 1 του υποπαραρτήματος 6 του παραρτήματος XXI του κανονισμού (ΕΕ) 2017/1151

                                                                              Για τα οχήματα χωρίς σύστημα περιοδικής αναγέννησης, η τιμή αυτή είναι ίση με 1.»

                                                            —

                                                            οι ακόλουθες νέες εγγραφές προστίθενται:

                                                                           «69

                                                                           Θερμογόνος δύναμη καυσίμου

                                                                           kWh/l

                                                                           Παράρτημα XXI υποπαράρτημα 6 προσάρτημα 2 του κανονισμού (ΕΕ) 2017/1151

                                                                              Αξία σύμφωνα με τον πίνακα A6.App2/1 του κανονισμού (ΕΕ) 2017/1151

                                                                           70

                                                                           Κατανάλωση καυσίμου της δοκιμής WLTP για όχημα κατηγορίας H και L

                                                                           l/100km

                                                                           Παράρτημα XXI υποπαράρτημα 7 παράγραφος 6 του κανονισμού (ΕΕ) 2017/1151

                                                                              Μη εξισορροπημένη κατανάλωση καυσίμου της δοκιμής τύπου 1

                                                                           71

                                                                           Ονομαστική τάση του REESS

                                                                           V

                                                                           Σύμφωνα με το πρότυπο DIN EN 60050-482

                                                                              Για ρεύμα χαμηλής τάσης του συσσωρευτή όπως περιγράφεται στο παράρτημα XXI υποπαράρτημα 6 προσάρτημα 2 του κανονισμού (ΕΕ) 2017/1151

                                                                           72

                                                                           Συντελεστής διόρθωσης οικογένειας ATCT

                                                                           —

                                                                           Παράρτημα XXI υποπαράρτημα 6 του κανονισμού (ΕΕ) 2017/1151

                                                                              Συντελεστής διόρθωσης οικογένειας ATCT (14 °C διόρθωση)

                                                                           73

                                                                           Διόρθωση της ταχύτητας και της απόστασης της δοκιμής WLTP

                                                                           —

                                                                           Κανονισμός (ΕΕ) 2017/1151

                                                                              Πραγματοποιήθηκε διόρθωση;

                                                                              0 = Όχι | 1 = Ναι

                                                                           74

                                                                           Διόρθωση RCB της δοκιμής WLTP

                                                                           —

                                                                           Παράρτημα XXI υποπαράρτημα 6 προσάρτημα 2 του κανονισμού (ΕΕ) 2017/1151

                                                                              Πραγματοποιήθηκε διόρθωση;

                                                                              0 = Όχι | 1 = Ναι

                                                                           75

                                                                           Αριθμός των δοκιμών WLTP

                                                                           1, 2 ή 3

                                                                              Να διευκρινιστεί αν τα δεδομένα λαμβάνονται από την πρώτη, τη δεύτερη ή την τρίτη δοκιμή WLTP

                                                                           76

                                                                           Δηλωμένη τιμή WLTP για όχημα κατηγορίας H και L

                                                                           g/km

                                                                           Δήλωση κατασκευαστή

                                                                              Η δηλούμενη τιμή για την τιμή οχήματος WLTP κατηγορίας H και L. περιλαμβάνει όλες τις διορθώσεις (κατά περίπτωση)

                                                                           77

                                                                           Διορθωμένη μέτρηση CO2 WLTP για όχημα κατηγορίας H και/ή L

                                                                           g/km

                                                                           Τιμές MCO2,C,5 από το παράρτημα I προσάρτημα 4 του κανονισμού (ΕΕ) 2017/1151

                                                                              Μετρούμενη τιμή εκπομπών CO2 σε συνδυασμένο κύκλο για όχημα κατηγορίας H και L ύστερα από όλες τις εφαρμοστέες διορθώσεις. Στην περίπτωση των δοκιμών WLTP 2 και 3 παρέχονται όλα τα αποτελέσματα των μετρήσεων.

                                                                           78

                                                                           Νέα δοκιμή WLTP

                                                                           —

                                                                           Το σημείο 2.2 στοιχείο β) του παραρτήματος I

                                                                              Αναφέρετε ποιες συνθήκες δοκιμής, όπως προβλέπεται στο σημείο 2.2α στοιχείο α) έως δ) του παραρτήματος I, έχουν υποβληθεί σε νέα δοκιμή»

                                    γ)

                                    το σημείο 3.1.1.1 τροποποιείται ως εξής:

                                                i)

                                                διαγράφεται το στοιχείο α)·

                                                ii)

                                                στο στοιχείο γ), το σημείο iii) αντικαθίσταται από το ακόλουθο κείμενο:

                                                            «iii)

                                                            τα δεδομένα εισόδου, όπως ορίζονται στο σημείο 2.4»·

                                                iii)

                                                προστίθεται το ακόλουθο εδάφιο:
                                                «Η περίληψη του αρχείου που αναφέρεται στο στοιχείο γ) πρέπει να είναι κρυπτογραφημένη ώστε να εξασφαλίζεται το απόρρητο.»

                                    δ)

                                    το σημείο 3.1.1.2 αντικαθίσταται από το ακόλουθο κείμενο:
                                    «3.1.1.2.   Πλήρες αρχείο συσχέτισης
                                    Όταν η πρωτότυπη έκθεση σχετικά με τα δεδομένα εξόδου του εργαλείου συσχέτισης έχει εκδοθεί σύμφωνα με το σημείο 3.1.1.1, η αρχή έγκρισης τύπου, ή κατά περίπτωση η ορισθείσα τεχνική υπηρεσία αναφορτώνει το συνοπτικό αρχείο που αναφέρεται στο σημείο 3.1.1.1 στοιχείο γ) σε εξυπηρετητή της Επιτροπής από τον οποίο η απάντηση επιστρέφεται στον αποστολέα (με τις σχετικές υπηρεσίες της Επιτροπής σε κοινοποίηση)· η απάντηση περιλαμβάνει τυχαία παραγόμενο ακέραιο αριθμό από το 0 έως το 99, κωδικό κατακερματισμού του συνοπτικού αρχείου που συνδέει σαφώς τον αριθμό αυτό με την αρχική έκθεση σχετικά με τα δεδομένα εξόδου του εργαλείου συσχέτισης που υπογράφεται ψηφιακά από τον εξυπηρετητή της Επιτροπής.
                                    Δημιουργείται πλήρες αρχείο συσχέτισης από την αρχή έγκρισης τύπου ή, κατά περίπτωση, από την ορισθείσα τεχνική υπηρεσία, το οποίο περιλαμβάνει την πρωτότυπη έκθεση σχετικά με τα δεδομένα εξόδου του εργαλείου συσχέτισης που αναφέρεται στο σημείο 3.1.1.1. και την απάντηση του εξυπηρετητή της Επιτροπής. Το αρχείο τηρείται από την αρχή έγκρισης τύπου ως έκθεση δοκιμής σύμφωνα με το παράρτημα VIII της οδηγίας 2007/46/ΕΚ.»

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Το σημείο 2 στοιχεία γ) και δ) του άρθρου 1 εφαρμόζεται από την 1η Φεβρουαρίου 2019.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Δεκεμβρίου 2018.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 145 της 31.5.2011, σ. 1.

            (2)  Εκτελεστικός κανονισμός (ΕΕ) 2017/1152 της Επιτροπής, της 2ας Ιουνίου 2017, για την ανάπτυξη μεθοδολογίας προσδιορισμού των παραμέτρων συσχέτισης που απαιτούνται για να αποτυπωθεί η αλλαγή στην κανονιστική διαδικασία δοκιμών ελαφρών επαγγελματικών οχημάτων και για την τροποποίηση του εκτελεστικού κανονισμού (ΕΕ) αριθ. 293/2012 (ΕΕ L 175 της 7.7.2017, σ. 644).

            (3)  Κανονισμός (ΕΕ) 2017/1151 της Επιτροπής, της 1ης Ιουνίου 2017, για τη συμπλήρωση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και επαγγελματικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων, για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, του κανονισμού (ΕΚ) αριθ. 692/2008 της Επιτροπής και του κανονισμού (ΕΕ) αριθ. 1230/2012 της Επιτροπής και για την κατάργηση του κανονισμού (ΕΚ) αριθ. 692/2008 της Επιτροπής (ΕΕ L 175 της 7.7.2017, σ. 1).


title: Εκτελεστικός κανονισμός (ΕΕ) 2019/332 της Επιτροπής, της 20ής Φεβρουαρίου 2019, για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων «Istra» (ΠΟΠ)

text:
                  27.2.2019

                  EL

                  Επίσημη Εφημερίδα της Ευρωπαϊκής Ένωσης

                  L 59/70

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/332 ΤΗΣ ΕΠΙΤΡΟΠΗΣ
         της 20ής Φεβρουαρίου 2019
         για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων «Istra» (ΠΟΠ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3 στοιχείο α),
         Εκτιμώντας τα ακόλουθα:

                     (1)

                     Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Κροατία για την καταχώριση της ονομασίας «Istarsko ekstra djevičansko maslinovo ulje» ως προστατευόμενης ονομασίας προέλευσης δημοσιεύθηκε στην Επίσημη Εφημερίδα της Ευρωπαϊκής Ένωσης (2).

                     (2)

                     Βάσει της ένστασης της 22ας Ιουνίου 2016 και της αιτιολογημένης δήλωσης ένστασης της 22ας Αυγούστου 2016, η Σλοβενία εξέφρασε την αντίθεσή της ως προς την καταχώριση σύμφωνα με το άρθρο 51 παράγραφος 2 του κανονισμού (ΕΕ) αριθ. 1151/2012.

                     (3)

                     Η Σλοβενία ισχυρίστηκε ότι η καταχώριση της ονομασίας «Istarsko ekstra djevičansko maslinovo ulje» δεν πληροί τους όρους του κανονισμού (ΕΕ) αριθ. 1151/2012 για τους ακόλουθους λόγους: η ονομασία για την οποία ζητήθηκε καταχώριση είναι εν μέρει ομώνυμη της σλοβενικής ονομασίας του προϊόντος «Ekstra deviško oljčno olje Slovenske Istre», η οποία έχει καταχωριστεί στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων της ΕΕ από το 2007 και δεν έχει δοθεί κανένα αποδεικτικό στοιχείο για τη χρήση της ονομασίας «Istarsko ekstra djevičansko maslinovo ulje» στο εμπόριο ή στην καθομιλουμένη ως της συνήθους εμπορικής ή ιστορικής ονομασίας για τον χαρακτηρισμό του ελαιολάδου που παράγεται στην κροατική Ίστρια.

                     (4)

                     Η ένσταση κρίθηκε παραδεκτή. Με επιστολές της 18ης Οκτωβρίου 2016 η Επιτροπή κάλεσε τα ενδιαφερόμενα μέρη να προβούν στις κατάλληλες διαβουλεύσεις ώστε να επιδιώξουν την επίτευξη συμφωνίας μεταξύ τους σύμφωνα με τις εσωτερικές τους διαδικασίες. Επιπλέον, χορηγήθηκε τρίμηνη παράταση των διαβουλεύσεων, σύμφωνα με το άρθρο 51 παράγραφος 3 τρίτο εδάφιο του κανονισμού (ΕΕ) αριθ. 1151/2012.

                     (5)

                     Μετά τις διαβουλεύσεις, επιτεύχθηκε συμφωνία μεταξύ της Κροατίας και της Σλοβενίας. Η συμφωνία αυτή κοινοποιήθηκε στην Επιτροπή με επιστολή της 8ης Μαΐου 2017 και ακολούθησαν περαιτέρω συζητήσεις μεταξύ της Κροατίας και της Επιτροπής.

                     (6)

                     Αρκετές τροποποιήσεις των προδιαγραφών του προϊόντος πραγματοποιήθηκαν μετά την επίτευξη της συμφωνίας. Η ονομασία του προϊόντος «Istarsko ekstra djevičansko maslinovo ulje» μετατράπηκε σε «Istra». Η περιοχή παραγωγής διευρύνθηκε προκειμένου να περιληφθεί το σλοβενικό τμήμα της χερσονήσου της Ίστρια, καθιστώντας την αίτηση της Κροατίας διακρατική (κροατική και σλοβενική). Έγιναν περαιτέρω μικρές προσαρμογές στο ενιαίο έγγραφο και στις προδιαγραφές του προϊόντος.

                     (7)

                     Δεδομένου ότι το ενιαίο έγγραφο έχει τροποποιηθεί ουσιωδώς, σύμφωνα με το άρθρο 51 παράγραφος 4 του κανονισμού (ΕΕ) αριθ. 1151/2012, η Επιτροπή επανεξέτασε την αίτηση και κατέληξε στο συμπέρασμα ότι πληρούνταν οι προϋποθέσεις για την καταχώριση.

                     (8)

                     Η επέκταση της γεωγραφικής ζώνης στη σλοβενική Ίστρια είναι δικαιολογημένη, δεδομένου ότι η σλοβενική Ίστρια παράγει ελαιόλαδο που έχει την ίδια ιστορία, τον ίδιο δεσμό και τις ίδιες ιδιότητες με το ελαιόλαδο της κροατικής Ίστρια που κάλυπτε η αίτηση. Η χρήση της ονομασίας «Istra» έχει αποδειχθεί πλήρως στη Σλοβενία και την Κροατία. Οι εθνικές διαδικασίες ένστασης έχουν επικαιροποιηθεί σωστά. Υπό το πρίσμα των ανωτέρω, η Επιτροπή θεώρησε ότι πληρούνται οι προϋποθέσεις που προβλέπονται στον κανονισμό (ΕΕ) αριθ. 1151/2012.

                     (9)

                     Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλαν η Κροατία και η Σλοβενία για την καταχώριση της ονομασίας «Istra» δημοσιεύθηκε στην Επίσημη Εφημερίδα της Ευρωπαϊκής Ένωσης (3).

                     (10)

                     Δεδομένου ότι δεν έχει κοινοποιηθεί καμία δήλωση ένστασης στην Επιτροπή, βάσει του άρθρου 51 του κανονισμού (ΕΕ) αριθ. 1151/2012, η ονομασία «Istra» πρέπει να καταχωρισθεί,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Καταχωρίζεται η ονομασία «Istra» (ΠΟΠ).
            Η ονομασία που αναφέρεται στο πρώτο εδάφιο αφορά προϊόν της κλάσης 1.5. Έλαια και λίπη (βούτυρο, μαργαρίνη, λάδι κ.λπ.) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (4).

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Φεβρουαρίου 2019.

                  Για την Επιτροπή,

                  εξ ονόματος του Προέδρου,

               Phil HOGAN

                  Μέλος της Επιτροπής

            (1)  ΕΕ L 343 της 14.12.2012, σ. 1.

            (2)  ΕΕ C 108 της 23.3.2016, σ. 18.

            (3)  ΕΕ C 327 της 17.9.2018, σ. 4.

            (4)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) 2019/387 της Επιτροπής, της 11ης Μαρτίου 2019, για την έγκριση της επέκτασης της χρήσης του ελαίου Schizochytrium sp. (ATCC PTA-9695) ως νέου τροφίμου και για την τροποποίηση της ονομασίας και των ειδικών απαιτήσεων επισήμανσης τoυ ελαίου Schizochytrium sp. (ATCC PTA-9695) βάσει του κανονισμού (ΕΕ) 2015/2283 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/2470 της Επιτροπής (Κείμενο που παρουσιάζει ενδιαφέρον για τον ΕΟΧ)

text:
                  12.3.2019

                  EL

                  Επίσημη Εφημερίδα της Ευρωπαϊκής Ένωσης

                  L 70/17

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/387 ΤΗΣ ΕΠΙΤΡΟΠΗΣ
         της 11ης Μαρτίου 2019
         για την έγκριση της επέκτασης της χρήσης του ελαίου Schizochytrium sp. (ATCC PTA-9695) ως νέου τροφίμου και για την τροποποίηση της ονομασίας και των ειδικών απαιτήσεων επισήμανσης τoυ ελαίου Schizochytrium sp. (ATCC PTA-9695) βάσει του κανονισμού (ΕΕ) 2015/2283 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/2470 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 12,
         Εκτιμώντας τα ακόλουθα:

                     (1)

                     Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά εντός της Ένωσης.

                     (2)

                     Σύμφωνα με το άρθρο 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (2) για την κατάρτιση ενωσιακού καταλόγου νέων τροφίμων.

                     (3)

                     Σύμφωνα με το άρθρο 12 του κανονισμού (ΕΕ) 2015/2283, η Επιτροπή καλείται να αποφασίσει για την έγκριση και τη διάθεση νέου τροφίμου στην αγορά της Ένωσης και για την επικαιροποίηση του ενωσιακού καταλόγου.

                     (4)

                     Η εκτελεστική απόφαση (EΕ) 2015/545 της Επιτροπής (3) ενέκρινε, σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (4), τη διάθεση στην αγορά ελαίου που προέρχεται από το μικροφύκος Schizochytrium sp. (ATCC PTA-9695) ως νέου συστατικού τροφίμων για χρήση σε ορισμένα τρόφιμα.

                     (5)

                     Ο εκτελεστικός κανονισμός (ΕΕ) 2018/1032 της Επιτροπής (5) επέκτεινε την έγκριση χρήσης ελαίου από το μικροφύκος Schizochytrium sp. (T18) ως νέου τροφίμου, σύμφωνα με τον κανονισμό (ΕΕ) 2015/2283, σε πολτούς φρούτων/λαχανικών.

                     (6)

                     Στις 10 Σεπτεμβρίου 2018 η εταιρεία DSM Nutritional Products Europe υπέβαλε αίτηση στην Επιτροπή για την τροποποίηση των προϋποθέσεων χρήσης του νέου τροφίμου «έλαιο από Schizochytrium sp.» (ATCC PTA-9695) κατά την έννοια του άρθρου 10 παράγραφος 1 του κανονισμού (ΕΕ) 2015/2283. Η αίτηση ζητούσε να επεκταθεί η χρήση του ελαίου Schizochytrium sp. (ATCC PTA-9695) σε πολτούς φρούτων και λαχανικών.

                     (7)

                     Η προτεινόμενη επέκταση της χρήσης του νέου τροφίμου δεν μεταβάλλει την αξιολόγηση ασφάλειας που υποστήριξε την έγκριση του ελαίου Schizochytrium sp. (T18) με τον εκτελεστικό κανονισμό (ΕΕ) 2018/1032 σε πολτούς φρούτων και λαχανικών και ούτε προκαλεί ανησυχία ως προς την ασφάλεια. Λαμβάνοντας υπόψη το εν λόγω σκεπτικό, η προτεινόμενη επέκταση της χρήσης είναι σύμφωνη με το άρθρο 12 παράγραφος 1 του κανονισμού (ΕΕ) 2015/2283.

                     (8)

                     Στις 10 Σεπτεμβρίου 2018 η εταιρεία DSM Nutritional Products Europe υπέβαλε επίσης αίτηση στην Επιτροπή για να εγκρίνει την τροποποίηση της ονομασίας και των ειδικών απαιτήσεων επισήμανσης του νέου τροφίμου «έλαιο Schizochytrium sp.» (ATCC PTA-9695) κατά την έννοια του άρθρου 10 παράγραφος 1 του κανονισμού (ΕΕ) 2015/2283. Με την αίτηση ζητείται η διαγραφή της αναφοράς του στελέχους «(ATCC PTA 9695)» από την ονομασία του νέου τροφίμου που περιλαμβάνεται στον κατάλογο της Ένωσης και από την επισήμανση των τροφίμων που το περιέχουν.

                     (9)

                     Ο αιτών θεωρεί ότι η αλλαγή της ονομασίας και των απαιτήσεων επισήμανσης του ελαίου Schizochytrium sp. (ATCC PTA-9695) είναι αναγκαία διότι η ένδειξη του στελέχους «(ATCC PTA-9695)» στην επισήμανση των τροφίμων που περιέχουν έλαιο Schizochytrium sp. (ATCC PTA-9695) δεν είναι κατανοητή ούτε χρήσιμη για τους καταναλωτές.

                     (10)

                     Υπάρχουν τέσσερα έλαια από Schizochytrium sp. που επί του παρόντος είναι εγκεκριμένα και περιλαμβάνονται στον ενωσιακό κατάλογο νέων τροφίμων. Εντούτοις, το έλαιο Schizochytrium sp. (ATCC PTA-9695) είναι το μόνο του οποίου το στέλεχος θα πρέπει να διευκρινίζεται στην ετικέτα. Συνεπώς, η τροποποίηση της ονομασίας και των ειδικών απαιτήσεων επισήμανσης τoυ ελαίου Schizochytrium sp. (ATCC PTA-9695) θα εξασφαλίσει ότι υπάρχει συνέπεια μεταξύ της ονομασίας και της επισήμανσης όλων των ελαίων από Schizochytrium sp. που έχουν εγκριθεί ως νέα τρόφιμα χωρίς να έχουν αρνητικό αντίκτυπο στην ανθρώπινη υγεία και στα συμφέροντα των καταναλωτών.

                     (11)

                     Όσον αφορά την αφαίρεση της αναφοράς του στελέχους «(ATCC PTA 9695)» από την ονομασία του νέου τροφίμου, καθώς και της ειδικής απαίτησης επισήμανσης για το έλαιο Schizochytrium sp., η διατύπωση «(ATCC PTA-9695)» θα πρέπει να περιληφθεί στις προδιαγραφές καθώς είναι απαραίτητη για την ορθή αναγνώριση του νέου τροφίμου. Ως εκ τούτου, οι προδιαγραφές της εγγραφής «έλαιο Schizochytrium sp. (ATCC PTA-9695)» που καθορίζονται στον πίνακα 2 του παραρτήματος του εκτελεστικού κανονισμού (ΕΕ) 2017/2470 θα πρέπει να τροποποιηθούν αναλόγως.

                     (12)

                     Η Επιτροπή δεν ζήτησε τη γνώμη της Ευρωπαϊκής Αρχής για την Ασφάλεια των Τροφίμων σύμφωνα με το άρθρο 10 παράγραφος 3 του κανονισμού (ΕΕ) 2015/2283, εφόσον η επέκταση της χρήσης του ελαίου από Schizochytrium sp. (ATCC PTA-9695), η τροποποίηση της ονομασίας και των ειδικών απαιτήσεων επισήμανσης τoυ ελαίου από Schizochytrium sp. (ATCC PTA-9695) και η μετέπειτα ενημέρωση του ενωσιακού καταλόγου δεν είναι πιθανό να έχουν επίδραση στην ανθρώπινη υγεία.

                     (13)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1

               1.   Η καταχώριση στον ενωσιακό κατάλογο εγκεκριμένων νέων τροφίμων, η οποία εγκρίθηκε με τον εκτελεστικό κανονισμό (ΕΕ) 2017/2470 και αναφέρεται στην ουσία Schizochytrium sp. (ATCC PTA-9695), τροποποιείται όπως ορίζεται στο παράρτημα του παρόντος κανονισμού.

               2.   Η εγγραφή στον ενωσιακό κατάλογο που αναφέρεται στην παράγραφο 1 περιλαμβάνει τις προϋποθέσεις χρήσης και τις απαιτήσεις επισήμανσης που καθορίζονται στο παράρτημα του παρόντος κανονισμού.

            Άρθρο 2
            Το παράρτημα του εκτελεστικού κανονισμού (ΕΕ) 2017/2470 τροποποιείται σύμφωνα με το παράρτημα του παρόντος κανονισμού.

            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της ΕυρωπαϊκήςΈνωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Μαρτίου 2019.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 327 της 11.12.2015, σ. 1.

            (2)  Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).

            (3)  Εκτελεστική απόφαση (ΕΕ) 2015/545 της Επιτροπής, της 31ης Μαρτίου 2015, για την έγκριση της διάθεσης στην αγορά ελαίου φυκών από τα μικροφύκη Schizochytrium sp. (ATCC PTA-9695) ως νέου συστατικού τροφίμων βάσει του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (ΕΕ L 90 της 2.4.2015, σ. 7).

            (4)  Κανονισμός (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (ΕΕ L 43 της 14.2.1997, σ. 1).

            (5)  Εκτελεστικός κανονισμός (ΕΕ) 2018/1032 της Επιτροπής, της 20ής Ιουλίου 2018, για την έγκριση της επέκτασης της χρήσης του ελαίου φυκών που προέρχεται από το μικροφύκος Schizochytrium sp. ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής (ΕΕ L 185 της 23.7.2018, σ. 9).

            ΠΑΡΑΡΤΗΜΑ
            Το παράρτημα του εκτελεστικού κανονισμού (ΕΕ) 2017/2470 τροποποιείται ως εξής:

                        1)

                        Η καταχώριση «έλαιο Schizochytrium sp. (ATCC PTA-9695)» στον πίνακα 1 (Εγκεκριμένα νέα τρόφιμα) αντικαθίσταται από το ακόλουθο κείμενο:

                                    Εγκεκριμένο νέο τρόφιμο

                                    Προϋποθέσεις υπό τις οποίες μπορεί να χρησιμοποιηθεί το νέο τρόφιμο

                                    Επιπρόσθετες ειδικές απαιτήσεις επισήμανσης

                                    Άλλες απαιτήσεις

                                    «Έλαιο

                                          Schizochytrium

                                       sp. (ATCC PTA-9695)

                                       Συγκεκριμένη κατηγορία τροφίμων

                                       Ανώτατα επίπεδα DHA

                                    Η ονομασία του νέου τροφίμου στην επισήμανση των τροφίμων στα οποία περιέχεται είναι «έλαιο από μικροφύκη Schizochytrium sp.»»

                                    Γαλακτοκομικά προϊόντα εκτός από τα ποτά με βάση το γάλα

                                    200 mg/100 g ή για τυροκομικά προϊόντα 600 mg/100 g

                                    Ανάλογα γαλακτοκομικών εκτός από τα ποτά

                                    200 mg/100 g ή για τα ανάλογα τυροκομικών 600 mg/100 g

                                    Λιπαρές ουσίες για επάλειψη και σάλτσες

                                    600 mg/100 g

                                    Δημητριακά προγεύματος

                                    500 mg/100 g

                                    Συμπληρώματα διατροφής, όπως ορίζονται στην οδηγία 2002/46/ΕΚ

                                    250 mg/ημέρα για τον γενικό πληθυσμό

                                    450 mg/ημέρα για εγκύους και θηλάζουσες γυναίκες

                                    Υποκατάστατα του συνόλου του διαιτολογίου για τον έλεγχο του σωματικού βάρους, όπως ορίζονται στον κανονισμό (ΕΕ) αριθ. 609/2013, και υποκατάστατα γεύματος για έλεγχο του βάρους

                                    250 mg/γεύμα

                                    Ποτά με βάση το γάλα και παρόμοια προϊόντα που προορίζονται για μικρά παιδιά

                                    200 mg/100 g

                                    Τρόφιμα για την καταβολή έντονων μυϊκών προσπαθειών, ιδίως για τους αθλητές

                                    Τρόφιμα που φέρουν δήλωση σχετικά με την απουσία ή τη μειωμένη παρουσία γλουτένης σύμφωνα με τις απαιτήσεις του εκτελεστικού κανονισμού (ΕΕ) αριθ. 828/2014 της Επιτροπής

                                    Τρόφιμα για ειδικούς ιατρικούς σκοπούς, όπως ορίζονται στον κανονισμό (ΕΕ) αριθ. 609/2013

                                    Σύμφωνα με τις ειδικές διατροφικές απαιτήσεις των ατόμων για τα οποία προορίζονται τα προϊόντα

                                    Προϊόντα αρτοποιίας (ψωμιά, ψωμάκια, μπισκότα με προσθήκη γλυκαντικών)

                                    200 mg/100 g

                                    Μπάρες δημητριακών

                                    500 mg/100 g

                                    Μαγειρικά λίπη

                                    360 mg/100 g

                                    Μη αλκοολούχα ροφήματα (περιλαμβάνονται ανάλογα γαλακτοκομικών και ποτά με βάση το γάλα)

                                    80 mg/100 g

                                    Παρασκευάσματα για βρέφη και παρασκευάσματα δεύτερης βρεφικής ηλικίας, όπως ορίζονται στον κανονισμό (ΕΕ) αριθ. 609/2013

                                    Σύμφωνα με τον κανονισμό (ΕΕ) αριθ. 609/2013

                                    Επεξεργασμένες τροφές με βάση τα δημητριακά και παιδικές τροφές για βρέφη και μικρά παιδιά, όπως ορίζονται στον κανονισμό (ΕΕ) αριθ. 609/2013

                                    200 mg/100 g

                                    Πολτός φρούτων/λαχανικών

                                    100 mg/100 g

                        2)

                        Η καταχώριση «έλαιο Schizochytrium sp. (ATCC PTA-9695)» στον πίνακα 2 (Προδιαγραφές) αντικαθίσταται από το ακόλουθο κείμενο:

                                    Εγκεκριμένο νέο τρόφιμο

                                    Προδιαγραφή

                                    «Έλαιο

                                          Schizochytrium

                                       sp. (ATCC PTA-9695)

                                    Το νέο τρόφιμο λαμβάνεται από το στέλεχος ATCC PTA-9695 του μικροφύκους Schizochytrium sp.
                                    Αριθμός υπεροξειδίων (PV): ≤ 5,0 mEq/kg ελαίου
                                    Μη σαπωνοποιήσιμες ύλες: ≤ 3,5 %
                                    Trans-λιπαρά οξέα: ≤ 2,0 %
                                    Ελεύθερα λιπαρά οξέα: ≤ 0,4 %
                                    Εικοσιδυοπεντανικό οξύ (DPA) n-6: ≤ 7,5 %
                                    Περιεκτικότητα σε DHA: ≥ 35 %»


title: Εκτελεστικός κανονισμός (ΕΕ) 2019/455 της Επιτροπής, της 20ής Μαρτίου 2019, για την υποχρέωση καταγραφής των εισαγωγών μειγμάτων ουρίας και νιτρικού αμμωνίου καταγωγής Ρωσίας, Τρινιδάδ και Τομπάγκο και Ηνωμένων Πολιτειών της Αμερικής

text:
                  21.3.2019

                  EL

                  Επίσημη Εφημερίδα της Ευρωπαϊκής Ένωσης

                  L 79/9

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/455 ΤΗΣ ΕΠΙΤΡΟΠΗΣ
         της 20ής Μαρτίου 2019
         για την υποχρέωση καταγραφής των εισαγωγών μειγμάτων ουρίας και νιτρικού αμμωνίου καταγωγής Ρωσίας, Τρινιδάδ και Τομπάγκο και Ηνωμένων Πολιτειών της Αμερικής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) όπως τροποποιήθηκε τελευταία με τον κανονισμό (ΕΕ) 2018/825 του Ευρωπαϊκού Κοινοβουλίου και του Συμβουλίου, της 30ής Μαΐου 2018 (2) («ο βασικός κανονισμός»), και ιδίως το άρθρο 14 παράγραφος 5α,
         Αφού ενημέρωσε τα κράτη μέλη,
         Εκτιμώντας τα ακόλουθα:

                     (1)

                     Στις 13 Αυγούστου 2018 η Ευρωπαϊκή Επιτροπή («η Επιτροπή») ανήγγειλε, σε ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (3) («ανακοίνωση για την έναρξη διαδικασίας») την έναρξη διαδικασίας αντιντάμπινγκ όσον αφορά τις εισαγωγές στην Ένωση μειγμάτων ουρίας και νιτρικού αμμωνίου καταγωγής Ρωσίας, Τρινιδάδ και Τομπάγκο και Ηνωμένων Πολιτειών της Αμερικής κατόπιν καταγγελίας που υποβλήθηκε στις 29 Ιουνίου 2018 από την Fertilizers Europe («ο καταγγέλλων») εξ ονόματος παραγωγών που αντιπροσωπεύουν περισσότερο από το 25 % της συνολικής ενωσιακής παραγωγής διαλυμάτων ουρίας και νιτρικού αμμωνίου.

               1.   ΠΡΟΪΟΝ ΠΟΥ ΥΠΟΚΕΙΤΑΙ ΣΕ ΚΑΤΑΓΡΑΦΗ

                     (2)

                     Το προϊόν που υπόκειται σε καταγραφή («το υπό εξέταση προϊόν») είναι μείγματα ουρίας και νιτρικού αμμωνίου σε υδατικά ή αμμωνιακά διαλύματα («UAN») που υπάγονται επί του παρόντος στον κωδικό ΣΟ 3102 80 00.

               2.   ΛΟΓΟΙ ΓΙΑ ΤΗΝ ΚΑΤΑΓΡΑΦΗ

                     (3)

                     Σύμφωνα με το άρθρο 14 παράγραφος 5α του βασικού κανονισμού, η Επιτροπή πρέπει να ζητήσει από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών κατά την περίοδο της εκ των προτέρων γνωστοποίησης βάσει του άρθρου 19α, ώστε να είναι δυνατή η μεταγενέστερη επιβολή μέτρων έναντι των εισαγωγών αυτών από την ημερομηνία της εν λόγω καταγραφής, εκτός εάν υπάρχουν επαρκή στοιχεία που αποδεικνύουν ότι δεν πληρούνται οι απαιτήσεις είτε του άρθρου 10 παράγραφος 4 στοιχείο γ) είτε του άρθρου 10 παράγραφος 4 στοιχείο δ).

                     (4)

                     Η Επιτροπή εξακρίβωσε αν οι εισαγωγείς γνώριζαν, ή όφειλαν να γνωρίζουν, την ύπαρξη του ντάμπινγκ, και συγκεκριμένα την έκταση του ντάμπινγκ και την εικαζόμενη ή αποδεδειγμένη ζημία. Ανέλυσε επίσης κατά πόσον σημειώθηκε περαιτέρω σημαντική αύξηση των εισαγωγών, η οποία, δεδομένης της χρονικής στιγμής στην οποία πραγματοποιήθηκε, του όγκου της και των λοιπών περιστάσεων, είναι πιθανό να υπονομεύσει σε μεγάλο βαθμό το επανορθωτικό αποτέλεσμα του οριστικού δασμού αντιντάμπινγκ που πρόκειται να επιβληθεί.

                     (5)

                     Συνεπώς, η Επιτροπή εξέτασε τα αποδεικτικά στοιχεία που είχε στη διάθεσή της σύμφωνα με το άρθρο 10 παράγραφος 4 του βασικού κανονισμού. Για την ανάλυση αυτή, η Επιτροπή βασίστηκε στα στατιστικά στοιχεία που είχε στη διάθεσή της για τις εισαγωγές που υπάγονται στον κωδικό ΣΟ 3102 80 00.

                     (6)

                     Στις 30 Ιανουαρίου 2019 η Επιτροπή κάλεσε επίσης τα ενδιαφερόμενα μέρη να υποβάλουν παρατηρήσεις σχετικά με τα προκαταρκτικά συμπεράσματά της όσον αφορά τις τάσεις των εισαγωγών μετά την έναρξη της έρευνας και οι παρατηρήσεις αυτές συμπεριλήφθηκαν επίσης στην ανάλυσή της.

               2.1.   Γνώση των εισαγωγέων σχετικά με το ντάμπινγκ, το μέγεθός του και την εικαζόμενη ζημία

                     (7)

                     Η Επιτροπή έχει στη διάθεσή της επαρκή στοιχεία που αποδεικνύουν ότι οι εισαγωγές του υπό εξέταση προϊόντος από τη Ρωσία, το Τρινιδάδ και Τομπάγκο και τις Ηνωμένες Πολιτείες της Αμερικής αποτελούν αντικείμενο ντάμπινγκ.

                     (8)

                     Στην ανακοίνωση για την έναρξη της διαδικασίας που δημοσιεύθηκε στις 13 Αυγούστου 2018 επισημαίνεται ότι τα περιθώρια ντάμπινγκ που υπολογίζονται είναι σημαντικά για όλες τις χώρες. Συνολικά, και δεδομένου του μεγέθους του εικαζόμενου περιθωρίου ντάμπινγκ που κυμαίνεται από 43 % έως 83 %, τα στοιχεία αυτά αποδεικνύουν επαρκώς, στο παρόν στάδιο, ότι οι παραγωγοί-εξαγωγείς ασκούν πρακτικές ντάμπινγκ.

                     (9)

                     Η καταγγελία παρείχε επίσης επαρκή αποδεικτικά στοιχεία για εικαζόμενη ζημία που υπέστη ο ενωσιακός κλάδος παραγωγής, μεταξύ άλλων μείωση του μεριδίου αγοράς και αρνητική ανάπτυξη άλλων βασικών δεικτών επιδόσεων του κλάδου παραγωγής της Ένωσης.

                     (10)

                     Με τη δημοσίευσή της στην Επίσημη Εφημερίδα της Ευρωπαϊκής Ένωσης, η ανακοίνωση για την έναρξη της διαδικασίας αποτελεί δημόσιο έγγραφο στο οποίο έχουν πρόσβαση όλοι οι εισαγωγείς. Επιπλέον, οι εισαγωγείς, ως ενδιαφερόμενα μέρη στο πλαίσιο της έρευνας, έχουν πρόσβαση στη μη εμπιστευτική έκδοση της καταγγελίας και στον μη εμπιστευτικό φάκελο. Ως εκ τούτου, η Επιτροπή θεώρησε ότι, με βάση τα ανωτέρω, οι εισαγωγείς γνώριζαν ή όφειλαν να γνωρίζουν, τις εικαζόμενες πρακτικές ντάμπινγκ, την έκταση τους και την εικαζόμενη ζημία.

                     (11)

                     Αρκετοί παραγωγοί-εξαγωγείς ισχυρίστηκαν ότι δεν πληρούνταν οι προϋποθέσεις του άρθρου 10 παράγραφος 4 στοιχείο γ) δεδομένου ότι δεν υπήρχε ιστορικό ντάμπινγκ. Ωστόσο, το άρθρο 10 παράγραφος 4 στοιχείο γ) ορίζει ότι είτε υπήρξε ιστορικό ντάμπινγκ είτε είχαν λάβει γνώση της έκτασης του ντάμπινγκ και της εικαζόμενης ζημίας. Όπως εξηγείται στις αιτιολογικές σκέψεις(7) έως (10), με βάση την ανακοίνωση για την έναρξη της διαδικασίας και τις πληροφορίες που περιέχονται στην καταγγελία, η Επιτροπή έκρινε ότι οι εισαγωγείς γνώριζαν ή όφειλαν να γνωρίζουν τις εικαζόμενες πρακτικές ντάμπινγκ, την έκτασή τους και την εικαζόμενη ζημία.

                     (12)

                     Με βάση τα ανωτέρω, η Επιτροπή κατέληξε στο συμπέρασμα ότι δεν υπάρχουν στοιχεία που να αποδεικνύουν ότι δεν πληρούνται οι προϋποθέσεις του άρθρου 10 παράγραφος 4 στοιχείο γ).

               2.2.   Περαιτέρω σημαντική αύξηση των εισαγωγών

                     (13)

                     Με βάση τα στατιστικά στοιχεία που συνοψίζονται στον πίνακα 1 κατωτέρω, η Επιτροπή διαπίστωσε ότι ο όγκος των εισαγωγών UAN από τις εν λόγω χώρες στην Ένωση αυξήθηκε κατά 23 % κατά την περίοδο Σεπτεμβρίου 2018 - Δεκεμβρίου 2018, δηλαδή μετά την έναρξη της υπόθεσης, σε σύγκριση με την περίοδο Σεπτεμβρίου 2017-Δεκεμβρίου 2017, δηλαδή την ίδια περίοδο του προηγούμενου έτους, η οποία αποτελεί μέρος της περιόδου έρευνας (περίοδος από την 1η Ιουλίου 2017 έως τις 30 Ιουνίου 2018). Επιπλέον, ο μέσος μηνιαίος όγκος των εισαγωγών από τις ενδιαφερόμενες χώρες στην Ένωση κατά την περίοδο μεταξύ Σεπτεμβρίου 2018 και Δεκεμβρίου 2018 ήταν 34 % υψηλότερος από τον μέσο μηνιαίο όγκο εισαγωγών στην Ένωση κατά την περίοδο της έρευνας. Ως εκ τούτου, δεδομένης αυτής της περαιτέρω σημαντικής αύξησης των εισαγωγών από τις ενδιαφερόμενες χώρες, η Επιτροπή κατέληξε στο συμπέρασμα ότι δεν υπάρχουν στοιχεία που να αποδεικνύουν ότι δεν πληρούνταν η εν λόγω απαίτηση.

                        Πίνακας 1

                        Όγκοι εισαγωγής (MT)

                                 Καταγωγή

                                 Σεπτέμβριος 2017 - Δεκέμβριος 2017

                                 Σεπτέμβριος 2018 - Δεκέμβριος 2018

                                 Δ

                                 Μηνιαία μέση περίοδος έρευνας

                                 Μέσος όρος
                                 Σεπτέμβριος 2018 - Δεκέμβριος 2018

                                 Δ

                                 Ρωσία

                                 226 319

                                 270 449

                                 + 19,5 %

                                 51 491

                                 67 612

                                 + 31,3 %

                                 Τρινιδάδ και Τομπάγκο

                                 150 497

                                 167 852

                                 + 11,5 %

                                 30 681

                                 41 963

                                 + 36,8 %

                                 ΗΠΑ

                                 200 757

                                 333 393

                                 + 66,1 %

                                 61 848

                                 83 348

                                 + 34,8 %

                                 Και οι 3 χώρες

                                 577 573

                                 771 694

                                 + 33,6 %

                                 144 020

                                 192 924

                                 + 34,0 %

                                    Πηγή: Eurostat.

               2.3.   Εξουδετέρωση της επανορθωτικής επίδρασης του δασμού

                     (14)

                     Όπως συμπεραίνεται στο τμήμα 2.2 υπήρξε περαιτέρω σημαντική αύξηση των εισαγωγών του υπό εξέταση προϊόντος από την έναρξη της τρέχουσας έρευνας. Οι όγκοι αυτοί αντιπροσωπεύουν πάνω από 48 000 επιπλέον μετρικούς τόνους σε μηνιαία βάση σε σύγκριση με τους όγκους που εισήχθησαν από τις εν λόγω χώρες κατά την περίοδο έρευνας. Η αύξηση αυτή από μόνη της αντιπροσωπεύει το 10 % της ενωσιακής κατανάλωσης το 2017.

                     (15)

                     Σύμφωνα με τις στατιστικές εισαγωγών που συνοψίζονται στον πίνακα 2 κατωτέρω, η μέση τιμή των εισαγωγών από τις ενδιαφερόμενες χώρες στην Ένωση σε ευρώ ανά μετρικό τόνο κατά την περίοδο Σεπτεμβρίου 2018 - Δεκεμβρίου 2018 ήταν κατά 19,5 % υψηλότερη από τη μέση τιμή εισαγωγής από τις εν λόγω χώρες κατά την περίοδο της έρευνας. Παρατηρήθηκε απότομη αύξηση των τιμών εισαγωγής για τις εισαγωγές από καθεμία από τις χώρες που αποτελούν αντικείμενο της έρευνας.

                        Πίνακας 2

                        Τιμές εισαγωγής (μέσος όρος, EUR/MT)

                                 Καταγωγή

                                 Σεπτέμβριος 2017 - Δεκέμβριος 2017

                                 Σεπτέμβριος 2018 - Δεκέμβριος 2018

                                 Δ

                                 Μηνιαία μέση περίοδος έρευνας

                                 Μέσος όρος
                                 Σεπτέμβριος 2018 - Δεκέμβριος 2018

                                 Δ

                                 Ρωσία

                                 129,1

                                 160,1

                                 + 24,0 %

                                 125,9

                                 160,1

                                 + 27,2 %

                                 Τρινιδάδ και Τομπάγκο

                                 136,0

                                 175,4

                                 + 28,9 %

                                 139,8

                                 175,4

                                 + 25,4 %

                                 ΗΠΑ

                                 118,0

                                 136,6

                                 + 15,7 %

                                 124,5

                                 136,6

                                 + 9,7 %

                                 Και οι 3 χώρες

                                 127,1

                                 153,3

                                 + 20,6 %

                                 128,3

                                 153,3

                                 + 19,5 %

                                    Πηγή: Eurostat.

                     (16)

                     Ορισμένοι παραγωγοί-εξαγωγείς και εισαγωγείς ισχυρίστηκαν ότι η σημαντική αύξηση των εισαγωγών από τις ενδιαφερόμενες χώρες είχε ως αποτέλεσμα οι εισαγωγές αυτές να μην προκαλέσουν αρνητικές επιπτώσεις στις τιμές στην αγορά. Οι εν λόγω παραγωγοί-εξαγωγείς ανέφεραν επίσης ότι δεν υπήρχε δεν υπήρχε δημιουργία αποθεμάτων μετά την έναρξη της διαδικασίας. Επομένως, ισχυρίστηκαν ότι δεν θα υπονομευόταν σοβαρά η επανορθωτική επίδραση του οριστικού δασμού αντιντάμπινγκ, αν επιβαλλόταν.

                     (17)

                     Ωστόσο, ο καταγγέλλων υπέβαλε επαρκή αποδεικτικά στοιχεία σύμφωνα με τα οποία η αύξηση των τιμών ήταν περιορισμένη σε σύγκριση με την αύξηση του κόστους (ιδίως του φυσικού αερίου το καλοκαίρι και το φθινόπωρο του 2018). Επιπλέον, ακόμη και αν δεν υπάρχουν πειστικά στοιχεία για τη δημιουργία αποθεμάτων από την έναρξη της έρευνας ο καταγγέλλων υπέβαλε περαιτέρω στοιχεία που αποδεικνύουν ότι η απότομη αύξηση του όγκου των εισαγωγών από την έναρξη της έρευνας επιδείνωσε ακόμη περισσότερο τη ζημιογόνο κατάσταση των παραγωγών της Ένωσης (συμπεριλαμβανομένων των αυξημένων απωλειών μετά την περίοδο της έρευνας).

                     (18)

                     Με βάσει τα ανωτέρω, η Επιτροπή διαπίστωσε ότι τα αποδεικτικά στοιχεία που περιλαμβάνονται στον φάκελο δεν επιτρέπουν να συναχθεί το συμπέρασμα ότι δεν τηρήθηκε η εν λόγω απαίτηση.

               2.4.   Συμπέρασμα

                     (19)

                     Με βάση τα ανωτέρω, η Επιτροπή διαπίστωσε ότι δεν υπάρχουν πειστικά αποδεικτικά στοιχεία από τα οποία να προκύπτει ότι δεν δικαιολογείται στην προκειμένη περίπτωση η καταγραφή των εισαγωγών του υπό εξέταση προϊόντος κατά τη διάρκεια της περιόδου της εκ των προτέρων γνωστοποίησης. Από τη δημοσίευση της ανακοίνωσης για την έναρξη της έρευνας, όταν οι παραγωγοί-εξαγωγείς γνώριζαν ή όφειλαν να γνωρίζουν την εικαζόμενη πρακτική ντάμπινγκ και τη ζημία, οι εισαγωγές του υπό εξέταση προϊόντος αυξήθηκαν περαιτέρω με τρόπο που μπορεί να υπονομεύσει σοβαρά την επανορθωτική επίδραση των δασμών αντιντάμπινγκ που επίσης επιβλήθηκαν κατά την περίοδο της εκ των προτέρων γνωστοποίησης.

                     (20)

                     Τα πορίσματα παραμένουν τα ίδια ακόμα και βάσει των τελευταίων στατιστικών δεδομένων που έχει στη διάθεσή της η Επιτροπή.

                     (21)

                     Επομένως, σύμφωνα με το άρθρο 14 παράγραφος 5α του βασικού κανονισμού αντιντάμπινγκ, η Επιτροπή πρέπει να προβεί σε καταγραφή των εισαγωγών του υπό εξέταση προϊόντος κατά τη διάρκεια της περιόδου της εκ των προτέρων γνωστοποίησης

               3.   ΚΑΤΑΓΡΑΦΗ

                     (22)

                     Βάσει του άρθρου 14 παράγραφος 5α του βασικού κανονισμού αντιντάμπινγκ, οι εισαγωγές του υπό εξέταση προϊόντος πρέπει να υποβάλλονται σε καταγραφή κατά την περίοδο της εκ των προτέρων γνωστοποίησης, σύμφωνα με το άρθρο 19α του βασικού κανονισμού, εκτός εάν υπάρχουν επαρκή αποδεικτικά στοιχεία ότι δεν πληρούνται οι απαιτήσεις του άρθρου 10 παράγραφος 4 στοιχεία γ) και δ).

                     (23)

                     Κάθε μελλοντική οφειλή θα εξαρτάται από τα οριστικά συμπεράσματα της εν λόγω έρευνας αντιντάμπινγκ.

                     (24)

                     Σύμφωνα με τους ισχυρισμούς που διατυπώνονται στην καταγγελία με την οποία ζητείται η έναρξη έρευνας, εκτιμάται ότι για το υπό εξέταση προϊόν τα μέσα περιθώρια ντάμπινγκ κυμαίνονται από 43 % έως 83 % και το μέσο επίπεδο εξάλειψης της ζημίας είναι της τάξης του 13 %. Το ποσό της πιθανής μελλοντικής οφειλής εκτιμάται στα επίπεδα αυτά με βάση την καταγγελία, δηλαδή από 13 % έως 83 % ως ποσοστό της αξίας εισαγωγής CIF του υπό εξέταση προϊόντος.

               4.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ

                     (25)

                     Οποιαδήποτε δεδομένα προσωπικού χαρακτήρα συλλεχθούν στο πλαίσιο αυτής της καταγραφής θα υποβληθούν σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (4),

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1

               1.   Οι τελωνειακές αρχές καλούνται, σύμφωνα με το άρθρο 14 παράγραφος 5α του κανονισμού (ΕΕ) 2016/1036, να λάβουν τα κατάλληλα μέτρα για την καταγραφή των εισαγωγών στην Ένωση μειγμάτων ουρίας και νιτρικού αμμωνίου σε υδατικά και αμμωνιακά διαλύματα, τα οποία υπάγονται επί του παρόντος στον κωδικό ΣΟ 3102 80 00 καταγωγής Ρωσίας, Τρινιδάδ και Τομπάγκο και Ηνωμένων Πολιτειών της Αμερικής.

               2.   Η καταγραφή λήγει τρεις εβδομάδες μετά την ημερομηνία έναρξης ισχύος του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Μαρτίου 2019.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 176 της 30.6.2016, σ. 21.

            (2)  ΕΕ L 143 της 7.6.2018, σ. 1.

            (3)  ΕΕ C 284 της 13.8.2018, σ. 9.

            (4)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).


title: Εκτελεστικός κανονισμός (ΕΕ) 2019/487 της Επιτροπής, της 19ης Μαρτίου 2019, για την καταχώριση ονομασίας στο μητρώο των εγγυημένων παραδοσιακών ιδιότυπων προϊόντων «Ziegen-Heumilch» / «Goat's Haymilk» / «Latte fieno di capra» / «Lait de foin de chèvre» / «Leche de heno de cabra» (ΕΠΙΠ)

text:
                  26.3.2019

                  EL

                  Επίσημη Εφημερίδα της Ευρωπαϊκής Ένωσης

                  L 84/3

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/487 ΤΗΣ ΕΠΙΤΡΟΠΗΣ
         της 19ης Μαρτίου 2019
         για την καταχώριση ονομασίας στο μητρώο των εγγυημένων παραδοσιακών ιδιότυπων προϊόντων «Ziegen-Heumilch» / «Goat's Haymilk» / «Latte fieno di capra» / «Lait de foin de chèvre» / «Leche de heno de cabra» (ΕΠΙΠ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
         Εκτιμώντας τα ακόλουθα:

                     (1)

                     Σύμφωνα με το άρθρο 50 παράγραφος 2 στοιχείο β) του κανονισμού (ΕΕ) αριθ. 1151/2012, η αίτηση της Αυστρίας για την καταχώριση των ονομασιών «Ziegen-Heumilch» / «Goat's Haymilk» / «Latte fieno di capra» / «Lait de foin de chèvre» / «Leche de heno de cabra» δημοσιεύθηκε στην Επίσημη Εφημερίδα της Ευρωπαϊκής Ένωσης (2).

                     (2)

                     Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, οι ονομασίες «Ziegen-Heumilch» / «Goat's Haymilk» / «Latte fieno di capra» / «Lait de foin de chèvre» / «Leche de heno de cabra» πρέπει να καταχωρισθούν,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Καταχωρίζονται οι ονομασίες «Ziegen-Heumilch» / «Goat's Haymilk» / «Latte fieno di capra» / «Lait de foin de chèvre» / «Leche de heno de cabra» (ΕΠΙΠ).
            Οι ονομασίες που αναφέρονται στο πρώτο εδάφιο αφορούν προϊόν της κλάσης 1.4. Λοιπά προϊόντα ζωικής προέλευσης (αυγά, μέλι, διάφορα γαλακτοκομικά προϊόντα πλην βουτύρου κ.λπ.) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Μαρτίου 2019.

                  Για την Επιτροπή,

                  εξ ονόματος του Προέδρου,

               Phil HOGAN

                  Μέλος της Επιτροπής

            (1)  ΕΕ L 343 της 14.12.2012, σ. 1.

            (2)  ΕΕ C 400 της 6.11.2018, σ. 7.

            (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).